A BIZOTTSÁG 677/2009/EK RENDELETE
(2009. július 27.)
a kukorica harmadik országokból Portugáliába történő behozatalára vonatkozó behozatali vám csökkentésére irányuló pályázati eljárás megindításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 144. cikkére, összefüggésben 4. cikkével,
mivel:
(1)
A Közösség az Uruguayi Forduló többoldalú tárgyalásainak keretében nemzetközi kötelezettséget vállalt bizonyos mennyiségű kukorica Portugáliába történő behozatalára (2).
(2)
A Spanyolországba történő kukorica- és cirokbehozatal és a Portugáliába történő kukoricabehozatal vámkontingenseinek alkalmazására vonatkozó részletes szabályok megállapításáról szóló, 2008. december 18-i 1296/2008/EK bizottsági rendelet (3) különös szabályokat állapított meg a pályázati eljárások lebonyolítására vonatkozóan.
(3)
Tekintettel a portugál piac körülményeire, helyénvaló a kukorica behozatali vámjának csökkentésére irányuló pályázati eljárást indítani a behozatali kontingens teljes felhasználása érdekében.
(4)
A mezőgazdasági piacok közös szervezésével foglalkozó irányítóbizottság nem nyilvánított véleményt az elnöke által kitűzött határidőn belül,
ELFOGADTA EZT A RENDELETET:
1. cikk
(1) Pályázati eljárás indul a kukorica Portugáliába történő behozatalára vonatkozó, az 1234/2007/EK rendelet 136. cikkében szabályozott behozatali vám csökkentése céljából.
(2) Az 1296/2008/EK rendelet alkalmazandó.
2. cikk
A pályázati eljárás 2009. december 17-ig tart. Ezen időtartam alatt részleges pályázati felhívások kerülnek közzétételre, amelyek tekintetében az ajánlattételi határidőt a pályázati felhívás hirdetménye rögzíti.
3. cikk
Az e pályázati eljárás keretében kiadott behozatali engedélyek érvényessége az 1296/2008/EK rendelet 11. cikkének (4) bekezdése szerinti kiadási időponttól számított ötven napig tart.
4. cikk
Ez a rendelet az Európai Unió Hivatalos Lapjában való kihirdetése napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. július 27-én.